SKRIFTLIG FORESPØRGSEL E-0293/01

af Isidoro Sánchez García (ELDR) til Kommissionen

(9. februar 2001)

Om: Fællesskabsinitiativet Interreg III

I forbindelse med betænkningen af Decourrière om Interreg III vedtog Europa-Parlamentet en række ændringsforslag, hvoraf skal fremhæves det, som omhandler indføjelse af randområder under udgiftsområdet for Interreg III A.

Denne ændring blev sammen med andre ændringsforslag godkendt af Kommissionen, men indgår ikke i den endelige udgave af meddelelsen, og det medfører problemer for nogle lokale myndigheder i randområderne, når de skal indgive et grænseoverskridende projekt, som det er tilfældet med De Kanariske Øer og de tilstødende regioner i Afrika.

Kan Kommissionen oplyse, hvilke bevæggrunde den har haft til ikke at overtage alle Europa-Parlamentets ændringsforslag i sin meddelelse, og hvordan vil den i givet fald behandle de sager, som forelægges af de regionale myndigheder i randområder, og som vedrører grænseoverskridende projekter i Interreg III A?

Svar afgivet på Kommissionens vegne af Michel Barnier

(5. april 2001)

I overensstemmelse med Rådets forordning (EF) nr. 1260/1999 af 21. juni 1999 om vedtagelse af generelle bestemmelser for strukturfondene(1) samt med konklusionerne fra Det Europæiske Råds møde i Berlin har Kommissionen været særligt opmærksom på randområderne i sin meddelelse om retningslinjerne for fællesskabsinitiativet Interreg III(2).

Disse regioner har således fået høj prioritet i forbindelse med Interreg III's del B, tværnationalt samarbejde, og de prioriteres i forbindelse med udvælgelsen af aktioner under Interreg III's del C, tværregionalt samarbejde.

Kommissionen har ikke været i stand til at imødekomme anmodningen i Parlamentets Decourrière-betænkning, om at disse områder skal betragtes som støtteberettigede under Interreg III's del A, tværnationalt samarbejde. Denne del vedrører samarbejde mellem naboområder på tværs af landegrænser og mellem kystregioner, der ligger tæt på hinanden. Hvis randområderne blev gjort støtteberettigede under del A, ville antallet af kontinentale kystområder og dermed antallet af befolkninger, som er berettiget til at modtage støtte under denne del ligeledes stige, hvilket ville udvande selve indholdet af det grænseoverskridende samarbejde og dermed den nødvendige koncentration af Fællesskabets finansielle ressourcer.

For programmeringsperioden 2000-2006 er De Kanariske Øer støtteberettigede i henholdsvis Interreg III's del C, samt i forbindelse med tre programmer under Interreg III's del B, nemlig De Kanariske Øer-Azorerne-Madeira, Sydvesteuropa og Atlanterhavsområdet. Til de tre programmer er der afsat hhv. 145 mio. EUR, 66 mio. EUR og 119 mio. EUR.

I den nævnte meddelelse slår Kommissionen ligeledes fast, at i forbindelse med del B, har de samarbejdsprogrammer, der omfatter randområder, til formål at fremme økonomisk integration, forbedre samarbejdsrelationerne mellem disse regioner og/eller med andre medlemsstater og forbedre forholdet til og samarbejdet mellem nabolande, især med Nordvestafrika. I denne specifikke sammenhæng er der således fortsat mulighed for bilateralt og grænseoverskridende samarbejde af samme type som under Interreg III's del A.

(1) EFT L 161 af 26.6.1999.

(2) EFT C 143 af 23.5.2000.